Izvor: N1

Nezavisni predsjednički kandidat Dario Juričan u utorak je Državnom izbornom povjerenstvu (DIP) predao kandidaturu s 13 tisuća potpisa potpore, istaknuvši da je zagrebački gradonačelnik Milan Bandić njegov jedini protukandidat.

"Donio sam malo korupcije u Sabor“, kazao je Juričan novinarima, te izrazio nadu kako će DIP u četvrtak objaviti njegovo ime među pravovaljanima kandidaturama.

Podsjetio je kako je pokuša u kandidaturu ići s imenom Milan Bandić, ali mu to prvotno nije dopušteno, pa potom jest, ali je bilo prekasno da pod tim imenom prikuplja potpise.

"Čekat ćemo četvrtak da se objavi s kojim mojim imenom DIP raspolaže, nakon toga ćemo u petak imati konferenciju za medije i više informirati o tome s kojim imenom idem na izbore“, najavio je Juričan. Dodao je kako je zadnjom presudom Upravnog suda sutkinja rekla kako su se institucije urotile da ga onemoguće da ide na izbore s imenom Milan Bandić.

Juričan je zadovoljan brojem prikupljenih potpisa i vjeruje da je sa svojim timom odradio dobar posao. "Mislim da smo odradili dobar posao, prvi smo krenuli u kampanju u ponoć i jednu minutu, krenuli smo sa Savice gdje je Milan Bandić bio uhapšen, orijentirao sam se na to da je zagrebački gradonačelnik moj jedini protukandidat na ovim izborima“, pojasnio je.

"Ljudi su guštali kao prasci kad su nam davali potpis, ja sam gledao druge štandove, kod nas su dolazili ljudi s najvećim entuzijazmom. Kad su davali potpis, mi smo im u duhu korupcije odmah nudili funkcije, prvo su otišle funkcije po ministarstvima i agencijama, ostalo je nešto po zavodima, ali zapravo je sve predano, ljudi jednostavno vole korupciju“, kazao je Juričan.

Kandidature se DIP-u predaju do ponoći, svoj su mu dolazak najavili Dalija Orešković, Katarina Peović i Ivan Pernar.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.